# vurdering af erhvervsøkonomiske konsekvenser i bekendtgørelse

**Titel på bekendtgørelse**

Bekendtgørelse om ansøgninger m.v. for landbrugere i Tast selv.

**Principper for agil erhvervsrettet regulering**

Landbrugsstyrelsen har vurderet, at principperne for agil erhvervsrettet regulering ikke er relevante på baggrund af bekendtgørelsesudkastet.

### Økonomiske og administrative konsekvenser for erhvervslivet

**Berørte virksomheder**

Ca. 38.000 landbrugere forventes at ansøge om tilskud efter de ordninger, hvis ansøgningsproces er helt eller delvist reguleret i Bekendtgørelse om ansøgninger m.v. for landbrugere i Tast selv.

**Administrative konsekvenser**

Der gøres opmærksom på, at det er frivilligt at søge om tilskud efter de tilskudsordninger, der vil blive omfattet af Bekendtgørelse om ansøgninger m.v. for landbrugere i Tast selv, og at ansøgningsbekendtgørelsen i praksis udkommer i en ny version hvert år.

Der foretages få ændringer i den nye udgave af bekendtgørelse om ansøgninger m.v. landbrugere i Tast selv i forhold til den gældende udgave af bekendtgørelsen, og det er Landbrugsstyrelsens vurdering, at ændringerne som udgangspunkt ikke medfører, at landbrugerne skal gøre noget, de ikke gør ifølge den gældende bekendtgørelse.

Som noget nyt omfatter ansøgningsbekendtgørelsen dog også regler om indgivelse af ansøgning om tilsagn om tilskud og om udbetaling i form af fastholdelsesskema og tilhørende markkort. Denne ordning vedrører Bekendtgørelse om tilskud til fastholdelse af arealer i vand- og klimaprojekter, der tidligere har været i præhøring hos Erhvervsstyrelsen. De administrative konsekvenser vedrørende denne ordning indgik i den foretagne præhøring og indgår derfor ikke i vurderingen vedrørende ansøgningsbekendtgørelsen. OBR vurderede, at udkastet til bekendtgørelse om tilskud til fastholdelse af arealer i vand- og klimaprojekter medførte administrative konsekvenser for erhvervslivet. Disse konsekvenser vurderedes at være under 4 mio. kr., hvorfor de ikke kvantificeredes nærmere.

Herudover kommer en - for ansøgningsbekendtgørelsen - ny regel om, at ansøgning om grundbetaling til arealer med industrihamp skal ledsages af originale etiketter fra hampeudsædens frøpose, til at fremgå af ansøgningsbekendtgørelsens § 5, stk. 2. På nuværende tidspunkt står en tilsvarende regel i bekendtgørelse om grundbetaling m.v. til landbrugere for 2023. Reglen kommer til at udgå af grundbetalingsbekendtgørelsen, når en ny version træder i kraft den 1. januar 2024. Landbrugerne, der ønsker at søge tilskud efter grundbetalingsordningen til arealer med industrihamp, vil således ikke skulle gøre noget, de ikke plejer at gøre, når de søger om grundbetaling til arealer med industrihamp.

Det er på den baggrund Landbrugsstyrelsens vurdering, at bekendtgørelse om ansøgninger m.v. for landbrugere i Tast selv ikke i sig selv har økonomiske og administrative konsekvenser for erhvervslivet.

**Skatter, afgifter og tilskud**

Ikke relevant.

**Efterlevelseskonsekvenser**

Ikke relevant.

**BNP effekter**

Rammen for de berørte tilskudsordninger er 100 pct. EU-finansieret.

**Adfærdsvirkninger**

Ikke relevant.

**Afledte effekter**

Ikke relevant.