|  |
| --- |
| Til høringsparterne |

Høring over udkast til bekendtgørelse om ansøgninger m.v. for landbrugere i Tast selv

Landbrugsstyrelsen sender hermed udkast til bekendtgørelse om ansøgninger m.v. for landbrugere i Tast selv i ekstern høring.

./.

Eventuelle bemærkninger til udkastet til bekendtgørelse om ansøgninger m.v. for landbrugere i Tast selv bedes sendt til Landbrugsstyrelsen til:

* [Landbrugsstotte-Geodata@lbst.dk](mailto:Landbrugsstotte-Geodata@lbst.dk)

med angivelse af j.nr. 23-11-000013 **senest mandag den 6. november 2023**.

Eventuelle spørgsmål til bekendtgørelsesudkastet bedes rettet til:

* Andreas Gamst, e-mail: andgam@lbst.dk
* Lene Dalsgaard, e-mail: lendal@lbst.dk

De indkomne høringssvar fra eksterne høringsparter vil blive offentliggjort på Hørings­portalen, www.hoeringsportalen.dk, efter høringsfristens udløb.

Landbrugsstyrelsen gør opmærksom på, at der ved afgivelse af høringssvar til udkastet til bekendtgørelse samtidig gives samtykke til offentliggørelse af høringssvar, e-mailadresse og afsenders navn.

**Baggrund for den nye bekendtgørelse**

Bekendtgørelsen om ansøgninger m.v. for landbrugere i Tast selv vil videreføre de centrale regler fra bekendtgørelse om ansøgninger m.v. til visse ordninger for landbrugere i 2023.

Bekendtgørelsen vil således regulere de formelle krav for indgivelse af ansøgninger om landbrugsstøtte, herunder om anvendelse af særlige skemaer, frist for indgivelse af skemaerne og indtegning i Landbrugsstyrelsens Internet Markkort af de arealer, der er omfattet af ansøgningerne. Herudover vil bekendtgørelsen regulere ansøgernes muligheder for at indgive forslag til ændringer i registrerede arealer i Internet Markkort, der har betydning for indtegningen i markkort. Endelig vil bekendtgørelsen regulere ansøgers muligheder for at ændre eller tilbagetrække ansøgningerne efter fristerne for indgivelse.

**Bekendtgørelsens indhold i hovedtræk**

**Fastsættelse af frister m.v.**

Bekendtgørelsens §§ 3 og 6 fastsætter følgende frister for ansøgninger i fællesskema:

* Fristen for indgivelse af fællesskema fastsættes til den 22. april.
* Fristen for forsinket indgivelse af fællesskema og for ændringer hertil fastsættes til den 17. maj.
* Som noget nyt omfatter ansøgningsbekendtgørelsen også regler om fastholdelsesskema og tilhørende markkort. Fastholdelsesskemaet skal anvendes ved ansøgning om tilsagn og tilskud og til årlig indberetning i forbindelse med en kommende bekendtgørelse om tilskud til fastholdelse af arealer i vand- og klimaprojekter.
* En regel om at ansøgning om tilskud til arealer med industrihamp skal ledsages af originale etiketter fra hampeudsædens frøpose, fremgår af ansøgningsbekendtgørelsens § 5, stk. 2. I 2023 står en tilsvarende regel i grundbetalingsbekendtgørelsen.

**Anvendelsesområde**

Bekendtgørelsen skal finde anvendelse for de tilskudsordninger, der reguleres i følgende bekendtgørelser:

* Bekendtgørelse om grundbetaling m.v. til landbrugere for 2024.
* Bekendtgørelse om biodiversitet og bæredygtighed for 2024.
* Bekendtgørelse om tilskud til ekstensivering med slæt for 2024.
* Bekendtgørelse om tilskud til miljø- og klimavenligt græs for 2024.
* Bekendtgørelse om økologisk arealstøtte for 2024.
* Bekendtgørelse om tilskud til varieret planteproduktion for 2024.
* Bekendtgørelse om ø-støtte for 2024.
* Bekendtgørelse om tilskud til arealer med stivelseskartofler for 2024.
* Bekendtgørelse om slagtepræmie for 2024.
* Bekendtgørelse om ko-præmie for 2024.
* Bekendtgørelse om tilskud til pleje af græs- og naturarealer (2023).
* Bekendtgørelse om tilskud til pleje af græs- og naturarealer (2021).
* Bekendtgørelse om tilskud til kvælstofreducerende virkemidler for planperioden 2024/2025 m.v.
* Bekendtgørelse om tilskud til fastholdelse af vådområder, naturlige vand-standsforhold og lavbundsområder (2015).
* Bekendtgørelse om tilskud til fastholdelse af vådområder og naturlige vandstandsforhold (2012).
* Bekendtgørelse om tilskud til fastholdelse af vådområder (2010).
* Bekendtgørelse om tilskud til fastholdelse og pleje af vådområder (2007).
* Bekendtgørelse om tilskud til miljøvenlig drift af vådområder (2005).
* Bekendtgørelse om tilskud til miljøvenlige jordbrugsforanstaltninger (2005).
* Bekendtgørelse om tilskud til kvælstofreducerende virkemidler for

planperioden 2023/2024 m.v.

* Bekendtgørelse om tilskud til pleje af græs- og naturarealer.
* Bekendtgørelse om økologisk arealtilskud.
* Bekendtgørelse om tilskud til fastholdelse af vådområder, naturlige vand-standsforhold og lavbundsområder.
* Bekendtgørelse om tilskud til fastholdelse af arealer i vand- og klimaprojekter.

Der vil i de enkelte tilskudsbekendtgørelser blive henvist til ansøgningsbekendtgørelsen.

**Digitaliseringsklar lovgivning**

Et bredt flertal i Folketinget har indgået aftale om digitaliseringsklar lovgivning.

Bekendtgørelsen om ansøgninger m.v. for landbrugere i Tast selv vil give mulighed for digital understøttelse. Sagsbehandlingen af ansøgninger foregår allerede i dag i høj grad automatisk. Reglerne i den nye bekendtgørelse ændrer ikke på dette. Der er således ikke i udkastet til bekendtgørelse indført regler, der mindsker den digitale understøttelse.

**Principperne for agil erhvervsrettet regulering**

De fem principper for agil erhvervsrettet regulering omfatter følgende: Muliggør anvendelse af nye forretningsmodeller, mere enkel og formålsbestemt, teknologineutral, helhedstænkende og sikrer brugervenlig digitalisering.

Landbrugsstyrelsen har vurderet, at principperne ikke er relevante for udkastet til bekendtgørelse om ansøgninger m.v. til for landbrugere i Tast selv, idet reguleringen ikke påvirker virksomhedernes mulighed for at teste, udvikle og anvende digitale teknologier og forretningsmodeller.

Landbrugsstyrelsens vurdering af de agile princippers relevans for udkastet til bekendtgørelse om ansøgninger m.v. for landbrugere i Tast selv har været i præhøring i Erhvervsstyrelsens Område for Bedre Regulering (OBR), som ikke har haft bemærkninger hertil.

**Erhvervsøkonomiske konsekvenser**

De erhvervsøkonomiske konsekvenser vedrørende bekendtgørelsesudkastet er ikke kvantificeret yderligere, da de vurderes at udgøre mindre end fire mio. kr.

**Forholdet til EU-lovgivningen**

Udkastet til bekendtgørelse om ansøgninger m.v. for landbrugere vedrører Europa-Parlamentets og Rådets forordning (EU) 2021/2115 af 2. december 2021 om regler for støtte til strategiske planer, der udarbejdes af medlemsstaterne under den fælles landbrugspolitik og finansieres gennem Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), og om ophævelse af forordning (EU) nr. 1305/2013 og (EU) nr. 1307/2013.

Bekendtgørelsesudkastet indeholder elementer fra den nationale gennemførelse af bestemmelser i forordningen, der bemyndiger medlemsstaterne til at fastsætte egne regler og træffe valg til gennemførelsen af forordningerne.

Landbrugsstyrelsen vurderer, at de ændrede bestemmelser i bekendtgørelsen ikke går videre end minimumskravene i EU-reguleringen, herunder hvad der er nødvendigt for at administrere kravene i EU-reguleringen.

**Ikrafttrædelsesdato**

Bekendtgørelsen om ansøgninger m.v. for landbrugere i Tast selv forventes at træde i kraft den 1. januar 2024.

Venlig hilsen

Landbrugsstøtte & Geodata

Landbrugsstyrelsen