|  |  |
| --- | --- |
|  |  |
| **Notat om høringssvar fra ekstern høring over udkast til bekendtgørelse om ansøgninger m.v. for landbrugere i Tast selv** |  |

Udkast til bekendtgørelse om ansøgninger m.v. for landbrugere i Tast selv har været i ekstern høring i perioden 9. oktober - 6. november 2023.

I dette høringsnotat gengives de væsentligste synspunkter, forslag m.v. med direkte relevans for bekendtgørelsesudkastet, der rejses i de modtagne høringssvar, samt Landbrugsstyrelsens bemærkninger hertil. Høringssvar, der alene vedrører korrekturmæssige forhold, fejlhenvisninger og lignende, indgår således ikke i notatet.

Ud over de ændringer, den eksterne høring har givet anledning til, er der foretaget enkelte justeringer af primært teknisk og korrekturmæssig karakter.

Notatet omhandler de høringssvar, der ikke stammer fra ministerier eller myndigheder under ministerierne.

Der er modtaget høringssvar fra:

Landbrug & Fødevarer

Endvidere har Foreningen af Rådgivende Ingeniører meddelt, at foreningen ikke har bemærkninger til bekendtgørelsesudkastet, da det ikke direkte påvirker rammebetingelserne for rådgivende ingeniørvirksomheder.

|  |  |
| --- | --- |
| **Høringssvar** | **Opfølgning** |
| **1.1. Generelle bemærkninger**  Landbrug & Fødevarer bemærker, at det er afgørende, at Tast selv virker for ansøgerne og deres konsulenter fra ansøgningsrundens start til slut, og at der – i tilfælde af systemproblemer eller ligefrem nedbrud – er en klar, hurtig og dækkende brugerrettet information på driftsstatus.  Landbrug & Fødevarer kvitterer for, at der ikke er lagt op til en forkortelse af ansøgningsperioden i 2024. Større systemproblemer, fejl som forhindrer eller forsinker indsendelse af ansøgninger i kortere eller længere perioder eller egentlige nedbrud under ansøgningsrunden, bør dog fortsat føre til en tilsvarende fristforlængelse.  Landbrug & Fødevarer forventer i den forbindelse, at nye elementer i fællesskemaet, herunder også det nye tilsagnsskema er grundigt gennemtestet inden ibrugtagning, så fejl undgås. Landbrug & Fødevarer vil i den forbindelse kvittere for, at Landbrugsstyrelsen på seneste møde i ITbrugerforum har oplyst, at det allerede fra ansøgningsrundens start vil blive muligt at indsende  store ansøgninger med god hastighed. Desuden er der hårdt brug for forbedringer til økologiskemaet.  Det har i 2023 været en meget stor udfordring, at det ikke har været muligt at ændre afgrødekoder i ansøgningerne efter ændringsfristen. Det er vigtigt, at denne mulighed genåbnes, da dette vil være med til at sikre korrekte ansøgninger. Dette er vigtigt for at sikre korrekt opfyldelse af GLM 7, både i indeværende og i kommende år. Se detaljerede bemærkninger til § 6 og § 7.  Supplerende er det efter Landbrug & Fødevarers opfattelse vigtigt, at ansøgerne gives klar besked om resultatet af satellitkontrollen for sommeren 2024. Da udarbejdelsen af gødningsregnskaber påbegyndes den 1. oktober 2024, er der nødvendigt at alle afgørelser vedrørende arealanvendelseskontrollen er sendt ud inden da. Det er også vigtigt, at det på en administrativt enkel måde er muligt at se hvilke afgrødekoder, der er godkendt på markerne. Landbrug & Fødevarer skal supplerende bemærke, at høringsperioden for arealanvendelseshøringen bør ligge tidligere, så den ikke ligger midt i sommerferien. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen skal bemærke, at der i forbindelse med ansøgningsrunden 2023 er gennemført forbedringer på driftsstatus med henblik på mere en brugerrettet og ajourført kommunikation.*  *Landbrugsstyrelsen noterer sig i øvrigt Landbrug & Fødevarers generelle bemærkninger til udkastet til bekendtgørelse om ansøgninger m.v. for landbrugere i Tast selv.*  *Spørgsmål om kvaliteten af Landbrugsstyrelsens it-systemer ligger uden for de forhold, der reguleres af ansøgningsbekendtgørelsen.*  *Landbrugsstyrelsen skal bemærke, at kvaliteten af den satellitbaserede kontrol afhænger af, at styrelsen kan tage udgangspunkt i korrekte afgrødekoder. Det skal være muligt efter ændringsfristen at påbegynde den satellitbaserede kontrol af de ordninger og krav, hvor afgrøderne har betydning for tilskuddet, herunder kravene i forbindelse med konditionalitet. Det er en forudsætning for kvaliteten af den satellitbaserede kontrol, at markens udformning og afgrødekode kendes, før analysen påbegyndes. Landbrugsstyrelsen vurderer, at markplanen for langt størstedelen af arealerne er på plads, når ændringsfristen udløber.*  *Landbrugsstyrelsen kigger på mulighederne for at forbedre visningen af resultaterne af sagsbehandlingen af arealanvendelseshøringen.*  *Landbrugsstyrelsen er i øvrigt opmærksom på, at udsendelsen af høringsbreve i sommerferieperioden er til gene. Tidspunktet for udsendelsen af høringsbrevene afhænger af ansøgningsrundens ændringsfrist, da markplanen for den enkelte ansøger danner grundlaget for den satellitbaserede kontrol. Analyseperioden kan ikke forkortes, da dette påvirker datakvaliteten. Landbrugsstyrelsen planlægger at udsende arealanvendelseshøringen før sommerferien i 2024.*  *En udskydelse af høringsperioden til efter sommeren vil ikke være mulig, da formålet med høringen hermed vanskeliggøres. Genstanden for høringen er afgrøden på marken, og der vil være en forøget risiko for, at afgrøden er høstet på marken. Landbruger kan derfor ikke afgive et meningsfuldt høringssvar ved at indsende billeder med Landbrugsstyrelsens app, som viser, hvad der har været dyrket på den pågældende mark. Endvidere vil en udskydelse af høringsperioden betyde en udskydelse af styrelsens videre kontrol og sagsbehandling og risiko for senere udbetaling af landbrugsstøtte.* |
| **§ 4, stk. 1, nr. 3 – indtegning af småbiotoper**    Landbrug & Fødevarer er principielt skeptiske over for, at man skal indtegne småbiotoper, der anvendes til opfyldelse af GLM-krav, grundbetaling eller bio-ordningen om biodiversitet & bæredygtighed.  Det er meget positivt, at småbiotoper kan tælle med, men kravet, om at alle småbiotoper skal indtegnes med deraf følgende risiko for underkendelse m.v., forekommer unødigt tung. Det vil kunne afholde landmænd fra at udnytte de muligheder, der er for at etablere tiltag til gavn for natur og biodiversitet. I forhold til tidligere ordninger, hvor det var muligt at udlægge bi- og vildtvenlige tiltag uden indtegning, er der her tale om en uhensigtsmæssig opstramning. Landbrug & Fødevarer skal i den forbindelse henstille til, at der som minimum gives rum til en vis tolerancetærskel/bagatelgrænse ift. afvigelser ift. Indtegning, - også set i lyset af, at der kan være tale om dynamiske arealer.  Helt generelt bør der også arbejdes med bagatelgrænser, når man ser på indtegninger i forhold til ansøgninger | *Bemærkningerne giver ikke anledning til ændringer i bekendtgørelsen.*  *Landbrugsstyrelsen kan oplyse, at GLM 8-elementer skal afrapporteres til Europa-Kommissionen i antal hektar, hvorfor der er behov for, at elementerne registreres præcist.*  *Bestemmelsen i bekendtgørelsens § 4, stk. 1, nr. 3, angår korttemaet ”synlig småbiotop”, som Landbrugsstyrelsen har sat op fra 2023, der har det administrative formål at sikre, at hvis landbrugeren ikke anmelder naturarealet som en småbiotop, anses det ikke for et tilskudsberettiget areal.*  *Landbrugsstyrelsen noterer sig Landbrug & Fødevarers synspunkt om bagatelgrænser.* |
| **§ 5, pkt. 3 – henvisning til forordning**    Landbrug & Fødevarer bemærker, at der i § 5, pkt. 3, henvises til, at ansøgeren skal indberette mindsteandel afsat til ikke produktive arealer, jf. bilag III i forordning 2021/2115. Eftersom reglerne i forordningen er udmøntet nationalt, er det ikke ud fra forordningsteksten muligt at se, hvilke arealer, der kan anvendes til opfyldelsen af kravet i Danmark. Det foreslås derfor, at der i stedet henvises til den konkrete danske udmøntning af kravet, som er beskrevet i konditionalitetsbekendtgørelsen. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen finder, at bekendtgørelsens henvisning til forordningen er tilstrækkelig præcis.* |
| **§ 6 og § 7 - ændringsfristen**  Landbrug & Fødevarer finder, at det er problematisk, at ansøger ikke har mulighed for at indberette ændringer af afgrødekoder efter ændringsfristen, som i høringsudkastet er 17. maj 2024.  En række landbrugsarealer vil først blive tilsået med hovedafgrøden i løbet af maj måned og efter ændringsfristen. Det gælder for eksempel på sene jorde og afgrøder med sent såtidspunkt. Det gælder også ved etablering af græsudlæg i majs. Brug af afgrødekode 218 ”Majs med græsudlæg”, vil afhænge af vejrbetingelserne i løbet af juni måned.  Erfaringerne fra arealanvendelseskontrollen via satellit i juli 2023 viste, at satellitkontrollen ikke med sikkerhed kan konstatere alle afgrøder. Der var blandt andet eksempler på ansøgninger, hvor mark 1 (anmeldt med havre) og mark 2 (anmeldt med vårbyg), var byttet rundt ved tilsåningen i marken, og hvor satellitkontrollen alene fangede ændringen i den ene mark. Det resulterede i, at ansøgningen efter arealanvendelseskontrollen havde to vårbyg marker.  Det bør derfor være muligt for ansøger at indberette ændringer til afgrødekoder frem til fx 10. september, som er indberetningsfristen til GKEA-skemaet. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen skal pege på, at det er vigtigt, at det er de korrekte afgrødekoder, der indberettes inden udløbet af ændringsfristen. Kvaliteten af den satellitbaserede kontrol afhænger således af, at Landbrugsstyrelsen tager udgangspunkt i korrekte afgrødekoder. Det skal desuden være muligt efter ændringsfristen at sagsbehandle de ordninger og krav, hvor afgrøderne har betydning for tilskuddet, herunder konditionalitetskravene.*  *Det er desuden styrelsens vurdering, at landbrugerne med fristen for forsinket indgivelse af ansøgninger den 17. maj generelt vil kunne have opnået et overblik over, hvilke afgrøder der skal dyrkes i ansøgningsåret.* |
| **§ 9, pkt. 3 – dispensation for overskridelse af frister**  Landbrug & Fødevarer finder, at det er positivt, at bekendtgørelsesteksten nu beskriver den forordningsbestemte mulighed for dispensation for frister, som følge af handlinger eller undladelser, der er foretaget i god tro.  Landbrug & Fødevarer opfordrer til, at der i vejledningsteksterne indsættes eksempler på, hvad bestemmelsen omfatter. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen noterer sig, at Landbrug & Fødevarer finder, at det er positivt, at bekendtgørelsen nu beskriver den forordningsbestemte mulighed for at give dispensation, som omhandlet i artikel 59, stk. 6, i Europa-Parlamentets og Rådets forordning (EU) 2021/2116 af 2. december 2021.*  *Det skal bemærkes, at der i lighed med de foregående år ikke vil blive udarbejdet en vejledning, der knytter sig direkte til ansøgningsbekendtgørelsen.*  *Vejledningsmæssige forhold om ansøgninger vil således komme til at fremgå af vejledningerne til de enkelte ordningsbekendtgørelser, hvor det er relevant. Der vil i den forbindelse kunne anføres eksempler på forhold, der vil kunne indgå i styrelsens vurdering af, om det konkrete forhold vil kunne rummes i bestemmelsen.* |
| **§ 9, stk. 2 – dispensation ved IT-fejl**  Landbrugsstyrelsen har indsat en frist på 7 arbejdsdage til at indsende en ansøgning efter rettelse af en IT-fejl, som har medført, at ansøgningsfristen ikke har kunnet overholdes. Dette er en præcisering af gældende praksis, men Landbrug & Fødevarer vil gerne benytte lejligheden til at bemærke, at denne relativt korte frist kan være problematisk. Det gælder særligt i ferieperioder. Det er endvidere ekstremt vigtigt, at ansøgerens rådgiver også underrettes, når fejlen er løst, da det ellers vil give øget risiko for manglende overholdelse af 7-dages-fristen. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen vurderer, at en frist på 7 arbejdsdage efter fejlens ophør i forbindelse med it-fejl, er en rimelig frist, men noterer sig i øvrigt Landbrug & Fødevarers synspunkter.*  *Det skal bemærkes, at ansøger efter styrelsens tidligere praksis fik en fristforlængelse på 3 dage i de tilfælde, hvor styrelsen løste it-fejl tæt på ansøgningsfristen eller ændringsfristen.*  *Det skal endvidere bemærkes, at styrelsens kontaktcenter, når en it-fejl er løst, ringer til det telefonnummer, der er skrevet i fejlmeldingsblanketten, og sender en mail med oplysning om fristudsættelsen til den mailadresse, der er skrevet i fejlmeldingsblanketten. Det er netop for at sikre, at den, der laver fejlmeldingen – oftest konsulenter – kan bestemme, hvem Landbrugsstyrelsen skal kontakte om it-fejlen og løsningen.* |
| **§§ 11-13 – nyt fastholdelsesskema**  Der henvises i § 11, stk. 4 og i § 12, stk. 4 til, at der i særlige tilfælde kan dispenseres fra fristerne for indsendelse af skemaet. Det er uklart, om mulighederne for dispensation er mere eller mindre vidtgående end de dispensationsmuligheder, der fremgår af § 9, for så vidt angå andre dele af Fællesskemaet. Det er vigtigt, at det som absolut minimum er muligt at anvende de dispensationsmuligheder, der er angivet i § 9. | *Bemærkningen giver anledning til ændringer i bekendtgørelsen.*  *Landbrugsstyrelsen kan bekræfte, at det er hensigten, at mulighederne for at opnå dispensation i forbindelse med fastholdelsesskema som minimum vil svare til de dispensationsmuligheder, der er angivet i § 9.*  *På den baggrund foretages der ændringer i § 11, stk. 4, og i § 12, stk. 4, hvor ”særlige tilfælde” begge steder ændres til: ”særlige tilfælde,* *herunder de i § 9 anførte,”.* |
| **§ 14 – korttemaer, hvor der kan indgives ændringsforslag**  Landbrug & Fødevarer mener, at det også bør være muligt at indgive ændringsforslag til korttemaet miljø- og klimavenligt græs, så fejl i korttemaet kan rettes hurtigst muligt.  Landbrug & Fødevarer kan konstatere, at korttemaet ”synlig småbiotop” er fjernet fra bestemmelsen. Det er et korttema, som der højst sandsynligt vil være ændringer til i 2024. Det er vigtigt, at disse ændringer kan håndteres hurtigt og enkelt, og uden at eksisterende småbiotoper, som fortsætter fra 2023 til 2024 skal genindtegnes. | *Bemærkningerne giver ikke anledning til ændringer i bekendtgørelsen.*  *Miljø- og klimavenligt græs er en satellitbaseret ordning med et retligt normerende kort, så derfor er det ikke muligt at indgive ændringsforslag til korttemaet miljø- og klimavenligt græs. Ansøgerne skal reagere på de høringer, der kommer i Landbrugsstyrelsens app på baggrund af satellitbaserede resultater.*  *”Synlig småbiotop” er et korttema, som var forudset, men som endnu ikke er oprettet. Derfor er det fjernet fra bekendtgørelsen. Det er ikke samme korttema som ”Småbiotoper”, som ansøgerne tegner deres småbiotoper i. Det vil derfor være muligt at kopiere de indtegnede småbiotoper fra 2023 til 2024.* |
| **§ 14, stk. 2 – frist for ændringsforslag**  Landbrug & Fødevarer finder, at det er positivt, at fristen for indsendelse af ændringsforslag til korttemaer er forlænget sammenlignet med 2023. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen noterer sig, at Landbrug & Fødevarer finder, at det er positivt, at fristen for indsendelse af ændringsforslag er forlænget i forhold til 2023.* |
| **§ 14 og § 15**  Landbrug & Fødevarer er af den opfattelse, at det er vigtigt, at der sker hurtig behandling af ændringer til korttemaer. Det gælder både for traditionelle blokændringsforslag, jf. § 14 og for ændringer, jf. § 15. Særligt i forhold til ændringer efter § 15, kan der være meget lang sagsbehandlingstid. Hvis ansøgeren ikke ved, om forslaget kan godkendes af Landbrugsstyrelsen, kan ansøgeren risikerer ikke at opfylde støttebetingelserne i en støtteordning. Det er derfor vigtigt, at også denne behandling ændringsanmodninger sker hurtigt. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen noterer sig Landbrug & Fødevarers ønske om hurtig behandling af ændringer i korttemaer, men skal bemærke, at forholdet ligger uden for det område, ansøgningsbekendtgørelsen regulerer.* |
| **§§ 14-16 – dispensationsmuligheder for frister**  Landbrug & Fødevarer vil gerne anmode om, at manglende overholdelse af fristerne i §§ 14-16 også omfattes af dispensationsmulighederne i § 9. | *Bemærkningerne giver ikke anledning til ændringer i bekendtgørelsen.*  *Landbrugsstyrelsen skal bemærke, at dispensationsmuligheden i bekendtgørelsens § 9 drejer sig om dispensation fra overskridelse af ansøgningsfristen, jf. § 3, og ændringsfristen, jf. § 9.* |
| **§ 15, stk. 4 – partshøringer**  Landbrug & Fødevarer mener, at det også bør være muligt at svare på partshøringer via mail. | *Bemærkningen giver ikke anledning til ændringer i bekendtgørelsen.*  *Som offentlig myndighed er Landbrugsstyrelsen underlagt en række retningslinjer m.v. med henblik på at kunne sikre, at oplysninger håndteres med den fornødne sikkerhed.*  *Her er det Landbrugsstyrelsens vurdering, at den mest sikre måde, hvorpå borgerne kan indgive deres partshøringssvar på, er via Tast selv. Hertil kommer, at indgivelse af alle partshøringssvar til Tast selv er mest effektivt i forhold til styrelsens sagsbehandling, da alle svar samles ét sted.* |
| **Bilag 1 - Afgrødetabel**  Landbrug & Fødevarer peger på, at høringsbrevet ikke indeholder en beskrivelse af, hvilke ændringer der er til afgrødekoder i 2024, herunder slettede, ændrede og nye afgrødekoder.  Hovedparten af de ansøgte arealer indgår i markplanlægning i andet markplanlægningsprogram som fx Mark Online, hvor markplanlægningen sker fra oktober måned 2023 og frem. Det er derfor vigtigt, at der informeres om ændring af afgrødekoder så tidligt som muligt. | *Bemærkningen giver ikke anledning til ændringer i bekendtgørelsen.*  *Landbrugsstyrelsen bemærker, at høringsbrevet for ansøgningsbekendtgørelsen for 2023 heller ikke indeholdt en beskrivelse af ændrede afgrødekoder m.v.*  *Landbrugsstyrelsen har dog noteret sig Landbrug & Fødevarers ønske vedrørende formidling af ændringer i afgrødekoderne.* |
| **Sagsbehandlingstider**  Landbrug & Fødevarer er af den opfattelse, at det er vigtigt med rettidige udbetalinger af landbrugsstøtte. Landbrugsstyrelsen bør indsætte de servicemål, der gælder for udbetaling i bekendtgørelsen.  Ansøgerne bør få mulighed for forskudsudbetaling, såfremt servicemålene ikke overholdes. | *Bemærkningen giver ikke anledning til ændringer i bekendtgørelsen*  *Landbrugsstyrelsen skal bemærke, at der ikke vil blive sat et mål for rettidig udbetaling i en bekendtgørelse. Hvornår der udbetales tilskud til en landbruger, vil afhænge af, om betingelserne for tilskud opfyldes, og om sagsbehandlingen er færdig i det konkrete tilfælde.*  *Endvidere henleder styrelsen opmærksomheden på, at udbetalinger er rettidige efter artikel 44, stk. 2, i forordning (EU) nr. 2021/2116, hvis de foretages inden 30. juni i det efterfølgende kalenderår.*  *Landbrugsstyrelsen noterer sig, at Landbrug & Fødevarer flere gange har givet udtryk for ønsket om, at landbrugerne får mulighed for forskudsudbetaling. Styrelsen skal i den forbindelse bemærke, at det er vurderingen, at det fortsat ikke er muligt at implementere et system for forskudsudbetalinger, men at muligheden løbende vil blive undersøgt.* |